title: Kommissionens gennemførelsesforordning (EU) nr. 778/2014 af 16. juli 2014 om udstedelse af importlicenser for hvidløg i delperioden 1. september 2014 til 30. november 2014

text:
                  17.7.2014

                  DA

                  Den Europæiske Unions Tidende

                  L 210/15

         KOMMISSIONENS GENNEMFØRELSESFORORDNING (EU) Nr. 778/2014
         af 16. juli 2014
         om udstedelse af importlicenser for hvidløg i delperioden 1. september 2014 til 30. november 2014
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 188,
         under henvisning til Kommissionens forordning (EF) nr. 1301/2006 af 31. august 2006 om fælles regler for administration af toldkontingenter for import af landbrugsprodukter på grundlag af en importlicensordning (2), særlig artikel 7, stk. 2, og
         ud fra følgende betragtninger:

                     (1)

                     Kommissionens forordning (EF) nr. 341/2007 (3) omhandler åbning og forvaltning af toldkontingenter og indførelse af en ordning med importlicenser og oprindelsescertifikater for hvidløg og visse andre landbrugsprodukter importeret fra tredjelande.

                     (2)

                     De mængder, som traditionelle importører og nye importører har ansøgt om A-licenser for i de første syv dage af juli 2014 i henhold til artikel 10, stk. 1, i forordning (EF) nr. 341/2007, overstiger de disponible mængder for produkter med oprindelse i Kina.

                     (3)

                     Derfor bør det i henhold til artikel 7, stk. 2, i forordning (EF) nr. 1301/2006 fastsættes, i hvilket omfang de A-licensansøgninger, der er sendt til Kommissionen senest den 14. juli 2014, kan imødekommes efter artikel 12 i forordning (EF) nr. 341/2007.

                     (4)

                     Denne forordning bør træde i kraft straks efter offentliggørelsen for at sikre, at proceduren for udstedelsen af importlicenser forvaltes effektivt —

               VEDTAGET DENNE FORORDNING:

            Artikel 1
            De A-importlicensansøgninger, der er indgivet i henhold til artikel 10, stk. 1, i forordning (EF) nr. 341/2007 i løbet af de første syv dage af juli 2014 og sendt til Kommissionen senest den 14. juli 2014, imødekommes for de i bilaget anførte procentsatser af de ønskede mængder.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. juli 2014.

                  På Kommissionens vegne

                  For formanden

               Jerzy PLEWA

                  Generaldirektør for landbrug og udvikling af landdistrikter

            (1)  EUT L 347 af 20.12.2013, s. 671.

            (2)  EUT L 238 af 1.9.2006, s. 13.

            (3)  Kommissionens forordning (EF) nr. 341/2007 af 29. marts 2007 om åbning og forvaltning af toldkontingenter og om indførelse af en ordning med importlicenser og oprindelsescertifikater for hvidløg og visse andre landbrugsprodukter importeret fra tredjelande (EUT L 90 af 30.3.2007, s. 12).

            BILAG

                        Oprindelse

                        Løbenummer

                        Tildelingskoefficient

                        Argentina

                                    —

                                    Traditionelle importører

                        09.4104

                        X

                                    —

                                    Nye importører

                        09.4099

                        X

                        Kina

                                    —

                                    Traditionelle importører

                        09.4105

                        54,563852 %

                                    —

                                    Nye importører

                        09.4100

                        0,424206 %

                        Andre tredjelande

                                    —

                                    Traditionelle importører

                        09.4106

                        —

                                    —

                                    Nye importører

                        09.4102

                        —

                        »X«

                        :

                        For denne oprindelse er der intet kontingent for den pågældende periode.

                        »—«

                        :

                        Der er ikke sendt licensansøgninger til Kommissionen.


title: Kommissionens gennemførelsesforordning (EU) 2016/405 af 18. marts 2016 om fastsættelse af de mængder, der skal overføres til mængden for delperioden 1. juli til 30. september 2016 inden for rammerne af de toldkontingenter for æg, ægprodukter og albuminer med oprindelse i Ukraine, der er åbnet ved gennemførelsesforordning (EU) 2015/2077

text:
               19.3.2016

               DA

               Den Europæiske Unions Tidende

               L 74/30

         KOMMISSIONENS GENNEMFØRELSESFORORDNING (EU) 2016/405
   af 18. marts 2016
   om fastsættelse af de mængder, der skal overføres til mængden for delperioden 1. juli til 30. september 2016 inden for rammerne af de toldkontingenter for æg, ægprodukter og albuminer med oprindelse i Ukraine, der er åbnet ved gennemførelsesforordning (EU) 2015/2077
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 188, stk. 2 og 3, og
   ud fra følgende betragtninger:

               (1)

               Ved Kommissionens gennemførelsesforordning (EU) 2015/2077 (2) blev der åbnet årlige toldkontingenter for import af æg, ægprodukter og albuminer med oprindelse i Ukraine.

               (2)

               De mængder, der er omfattet af ansøgninger om importlicens, som er indgivet fra den 1. til den 7. marts 2016 for delperioden 1. april til 30. juni 2016, er mindre end de disponible mængder. Det bør derfor fastsættes, hvilke mængder der ikke er ansøgt om licens til, og disse mængder bør lægges til den mængde, der er fastsat for den efterfølgende delperiode.

               (3)

               For at sikre foranstaltningens effektivitet bør denne forordning træde i kraft på dagen for offentliggørelsen i Den Europæiske Unions Tidende —

         VEDTAGET DENNE FORORDNING:
   Artikel 1
   De mængder, der ikke er indgivet importlicensansøgninger for efter gennemførelsesforordning (EU) 2015/2077, og som skal lægges til mængden i delperioden 1. juli til 30. september 2016, er anført i bilaget til denne forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 18. marts 2016.

            På Kommissionens vegne

            For formanden

         Jerzy PLEWA

            Generaldirektør for landbrug og udvikling af landdistrikter

      (1)  EUT L 347 af 20.12.2013, s. 671.

      (2)  Kommissionens gennemførelsesforordning (EU) 2015/2077 af 18. november 2015 om åbning og forvaltning af EU-toldkontingenter for import af æg, ægprodukter og albuminer med oprindelse i Ukraine (EUT L 302 af 19.11.2015, s. 57).

      BILAG

                  Løbenummer

                  Mængder, der ikke er ansøgt om licens for, og som skal lægges til de disponible mængder i delperioden 1. juli til 30. september 2016
                  (kg udtrykt i æg med skal)

                  09.4275

                  750 000

                  09.4276

                  1 500 000


title: Kommissionens gennemførelsesforordning (EU) nr. 274/2012 af 27. marts 2012 om ændring af forordning (EF) nr. 1152/2009 om indførelse af særlige betingelser for import af visse fødevarer fra visse tredjelande som følge af risiko for aflatoksinforurening  EØS-relevant tekst

text:
               28.3.2012

               DA

               Den Europæiske Unions Tidende

               L 90/14

         KOMMISSIONENS GENNEMFØRELSESFORORDNING (EU) Nr. 274/2012
   af 27. marts 2012
   om ændring af forordning (EF) nr. 1152/2009 om indførelse af særlige betingelser for import af visse fødevarer fra visse tredjelande som følge af risiko for aflatoksinforurening
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. ii), og
   ud fra følgende betragtninger:

               (1)

               Artikel 53 i forordning (EF) nr. 178/2002 giver Kommissionen mulighed for at træffe hasteforanstaltninger, hvis det er åbenbart, at fødevarer og foder importeret fra et tredjeland må formodes at udgøre en alvorlig risiko for menneskers sundhed, dyresundheden eller miljøet, og at denne risiko ikke kan styres på tilfredsstillende vis ved hjælp af de foranstaltninger, der træffes af de enkelte medlemsstater.

               (2)

               Ved forordning (EF) nr. 1152/2009 (2) indførte Kommissionen særlige betingelser for import fra visse tredjelande af visse fødevarer, hvori de grænseværdier for aflatoksiner, der er fastsat i Kommissionens forordning (EF) nr. 1881/2006 (3), tilsyneladende hyppigt blev overskredet.

               (3)

               Eftersom koden i den kombinerede nomenklatur (KN-koden) er ændret for visse fødevarekategorier, der er omfattet af forordning (EF) nr. 1152/2009, bør KN-koderne i nævnte forordning ændres i overensstemmelse hermed.

               (4)

               De overgangsbestemmelser, der gælder for fødevarer, som importeres fra USA og ikke er omfattet af den frivillige prøveudtagningsplan for aflatoksinkontrol (Voluntary Aflatoxin Sampling Plan), bør ophæves, idet operatørerne i USA har haft tilstrækkelig tid til at gennemføre den frivillige prøveudtagningsplan for aflatoksinkontrol.

               (5)

               I betragtning af antallet og arten af meddelelser i det hurtige varslingssystem for fødevarer og foder, handelsmængderne, resultaterne af Levnedsmiddel- og Veterinærkontorets kontrolbesøg og resultaterne af kontrollerne bør hyppigheden af prøveudtagning til analyse i nogle tilfælde reduceres. For så vidt angår hasselnødder fra Tyrkiet og paranødder fra Brasilien er der kun konstateret et meget lille antal overtrædelser ved import. Kontrolhyppigheden bør derfor reduceres for disse fødevarer. Af hensyn til klarheden og for at sikre sammenhæng med anden EU-lovgivning bør det præciseres, at identitetskontrollen skal foretages med samme hyppighed som den fysiske kontrol (prøveudtagning og analyse).

               (6)

               Forordning (EF) nr. 1152/2009 bør derfor ændres i overensstemmelse hermed.

               (7)

               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DENNE FORORDNING:
   Artikel 1
   Ændringsbestemmelser
   I forordning (EF) nr. 1152/2009 foretages følgende ændringer:

               1)

               Artikel 1 affattes således:
               »Artikel 1
               Anvendelsesområde
               1.   Denne forordning finder anvendelse på importen af følgende fødevarer og foder, der er forarbejdet og blandet heraf:

                           a)

                           Følgende fødevarer med oprindelse i eller afsendt fra Brasilien:

                                       i)

                                       paranødder med skal henhørende under KN-kode 0801 21 00

                                       ii)

                                       blandinger af nødder eller tørrede frugter henhørende under KN-kode 0813 50, med indhold af paranødder med skal.

                           b)

                           Følgende fødevarer med oprindelse i eller afsendt fra Kina:

                                       i)

                                       jordnødder henhørende under KN-kode 1202 41 00 eller 1202 42 00

                                       ii)

                                       jordnødder henhørende under KN-kode 2008 11 91 (i pakninger af nettovægt over 1 kg) eller 2008 11 98 (i pakninger af nettovægt ikke over 1 kg)

                                       iii)

                                       ristede jordnødder henhørende under KN-kode 2008 11 96 (i pakninger af nettovægt ikke over 1 kg).

                           c)

                           Følgende fødevarer med oprindelse i eller afsendt fra Egypten:

                                       i)

                                       jordnødder henhørende under KN-kode 1202 41 00 eller 1202 42 00

                                       ii)

                                       jordnødder henhørende under KN-kode 2008 11 91 (i pakninger af nettovægt over 1 kg) eller 2008 11 98 (i pakninger af nettovægt ikke over 1 kg)

                                       iii)

                                       ristede jordnødder henhørende under KN-kode 2008 11 96 (i pakninger af nettovægt ikke over 1 kg).

                           d)

                           Følgende fødevarer med oprindelse i eller afsendt fra Iran:

                                       i)

                                       pistacienødder henhørende under KN-kode 0802 51 00 eller 0802 52 00

                                       ii)

                                       ristede pistacienødder henhørende under KN-kode 2008 19 13 (i pakninger af nettovægt over 1 kg) eller 2008 19 93 (i pakninger af nettovægt ikke over 1 kg).

                           e)

                           Følgende fødevarer med oprindelse i eller afsendt fra Tyrkiet:

                                       i)

                                       tørrede figner henhørende under KN-kode 0804 20 90

                                       ii)

                                       hasselnødder (Corylus spp.), med eller uden skal, henhørende under KN-kode 0802 21 00 eller 0802 22 00

                                       iii)

                                       pistacienødder henhørende under KN-kode 0802 51 00 eller 0802 52 00

                                       iv)

                                       blandinger af nødder eller tørrede frugter henhørende under KN-kode 0813 50, med indhold af figner, hasselnødder eller pistacienødder

                                       v)

                                       figenmasse, pistaciemasse og hasselnøddemasse henhørende under KN-kode 2007 10 eller 2007 99

                                       vi)

                                       hasselnødder og pistacienødder, tilberedte eller konserverede, herunder blandinger henhørende under KN-kode 2008 19, og figner, tilberedte eller konserverede, henhørende under KN-kode 2008 99, herunder blandinger henhørende under KN-kode 2008 97

                                       vii)

                                       mel og pulver af hasselnødder, figner og pistacienødder henhørende under KN-kode 1106 30 90

                                       viii)

                                       hakkede, skivede og knuste hasselnødder henhørende under KN-kode 0802 22 00 og 2008 19.

                           f)

                           Følgende fødevarer med oprindelse i eller afsendt fra USA:

                                       i)

                                       mandler, med eller uden skal, henhørende under KN-kode 0802 11 eller 0802 12

                                       ii)

                                       ristede mandler henhørende under KN-kode 2008 19 13 (i pakninger af nettovægt over 1 kg) eller 2008 19 93 (i pakninger af nettovægt ikke over 1 kg)

                                       iii)

                                       blandinger af nødder eller tørrede frugter henhørende under KN-kode 0813 50, med indhold af mandler.

                     2.   Stk. 1 finder ikke anvendelse på sendinger af fødevarer med en bruttovægt på ikke over 20 kg og heller ikke på forarbejdede eller sammensatte fødevarer, der indeholder de fødevarer, der er omhandlet i stk. 1, litra b)-g), i en mængde på under 20 %.«

               2)

               Artikel 4, stk. 6, udgår.

               3)

               Artikel 7, stk. 4 og 5, affattes således:
               »4.   Den kompetente myndighed på det udpegede importsted udfører identitetskontrol af visse sendinger og udtager en prøve af disse til analyse for aflatoksin B1 og den samlede aflatoksinforurening med den i stk. 5 omhandlede hyppighed og i overensstemmelse med bilag I til forordning (EF) nr. 401/2006, inden sendingerne overgår til fri omsætning i Fællesskabet.
               5.   Identitetskontrollen og udtagningen af prøver til analyse, jf. stk. 4, foretages på:

                           a)

                           ca. 50 % af fødevaresendingerne fra Brasilien

                           b)

                           ca. 20 % af fødevaresendingerne fra Kina

                           c)

                           ca. 20 % af fødevaresendingerne fra Egypten

                           d)

                           ca. 50 % af fødevaresendingerne fra Iran

                           e)

                           ca. 5 % af sendingerne for hver kategori af hasselnødder og heraf afledte produkter fra Tyrkiet, jf. artikel 1, stk. 1, litra e), nr. ii) og nr. iv)-viii), ca. 20 % af sendingerne for hver kategori af tørrede figner og heraf afledte produkter fra Tyrkiet, jf. artikel 1, stk. 1, litra e), nr. i) og nr. iv)-vii), og ca. 50 % af sendingerne for hver kategori af pistacienødder og heraf afledte produkter fra Tyrkiet, jf. artikel 1, stk. 1, litra e), nr. iii)-vii)

                           f)

                           vilkårligt udvalgte sendinger fra USA af fødevarer omhandlet i artikel 1, stk. 1, litra f).«

         Artikel 2
   Overgangsforanstaltninger
   Uanset artikel 4, stk. 1, og artikel 7, stk. 2, kan fødevarer med oprindelse i eller afsendt fra USA som omhandlet i artikel 1, stk. 1, litra f), der har forladt USA inden denne forordnings ikrafttræden, og som ikke ledsages af certifikatet for den frivillige prøveudtagningsplan for aflatoksinkontrol, importeres til EU, forudsat at de underkastes fysisk kontrol, herunder prøvetagning og analyse.
   Artikel 3
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 27. marts 2012.

            På Kommissionens vegne

         José Manuel BARROSO

            Formand

      (1)  EFT L 31 af 1.2.2002, s. 1.

      (2)  EUT L 313 af 28.11.2009, s. 40.

      (3)  EUT L 364 af 20.12.2006, s. 5.


title: Kommissionens gennemførelsesforordning (EU) nr. 760/2014 af 10. juli 2014 om tarifering af visse varer i den kombinerede nomenklatur

text:
               15.7.2014

               DA

               Den Europæiske Unions Tidende

               L 207/10

         KOMMISSIONENS GENNEMFØRELSESFORORDNING (EU) Nr. 760/2014
   af 10. juli 2014
   om tarifering af visse varer i den kombinerede nomenklatur
   THE EUROPEAN COMMISSION,
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:

               (1)

               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.

               (2)

               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

               (3)

               Ifølge de almindelige bestemmelser bør varerne i kolonne 1 i tabellen i bilaget tariferes under de(n) KN-kode(r), der er anført i kolonne 2, ud fra den begrundelse, der er anført i kolonne 3.

               (4)

               Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 12, stk. 6, i Rådets forordning (EØF) nr. 2913/92 (2). Denne periode bør fastsættes til tre måneder.

               (5)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   De varer, der er anført i kolonne 1 i tabellen i bilaget, tariferes i den kombinerede nomenklatur under de(n) KN-kode(r), der er nævnt i kolonne 2 i tabellen.
   Artikel 2
   Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 12, stk. 6, i forordning (EØF) nr. 2913/92 i en periode på tre måneder fra denne forordnings ikrafttræden.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 10. juli 2014.

            På Kommissionens vegne

            For formanden

         Algirdas ŠEMETA

            Medlem af Kommissionen

      (1)  EFT L 256 af 7.9.1987, s. 1.

      (2)  Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).

      BILAG

                  Varebeskrivelse

                  Tarifering
                  (KN-kode)

                  Begrundelse

                  (1)

                  (2)

                  (3)

                  En cylinderformet beholder af plast, ca. 8 cm høj med en diameter på 6 cm, der indeholder 180 ml paraffinbaseret lampeolie (en blanding af paraffin, der indeholder 68 % tetradecan, 25 % pentadecan og ca. 4 % hexadecan) og en væge. Den er dækket med en metalforsegling med en plasthætte, som forhindrer, at olien fordamper, og holder vægen på plads (en såkaldt »olielampe«).
                  Beholderen kan ikke fyldes op igen, når olien er brugt op.
                  Produktet anvendes som et stemningslys. Det kan enten placeres i en holder (f.eks. et glas) eller anvendes direkte.
                  Se billede (1).

                  9405 50 00

                  Tarifering i henhold til almindelig tariferingsbestemmelse 1 og 6 vedrørende fortolkningen af den kombinerede nomenklatur og teksten til KN-kode 9405 og 9405 50 00.
                  Tarifering som olie under pos. 2710 er udelukket, da produktet har en metalforsegling med en plasthætte og en væge, og det dermed består af flere elementer end olie og en beholder, som normalt anvendes til pakning af sådanne varer i henhold til almindelig tariferingsbestemmelse 5 b).
                  Produktets karakteristika og design svarer til en selvstændig belysningsartikel under pos. 9405, da det består af en selvopretholdende hoveddel, som indeholder olie, en metalforsegling med en plasthætte og en væge. Denne position omfatter ikke-elektriske belysningsartikler, der kan bestå af alle former for materialer og lyskilder (se også de forklarende bemærkninger til HS, pos 9405, del (I)).
                  Varen tariferes derfor under KN-kode 9405 50 00 som ikke-elektriske belysningsartikler.

         (1)  Billedet er kun vejledende.


title: Rådets gennemførelsesforordning (EU) nr. 14/2012 af 9. januar 2012 om udvidelse af den endelige antidumpingtold, der indførtes ved gennemførelsesforordning (EU) nr. 511/2010 på importen af visse former for tråd af molybdæn med oprindelse i Folkerepublikken Kina til også at omfatte importen af visse former for tråd af molybdæn afsendt fra Malaysia, uanset om varen er angivet med oprindelse i Malaysia eller ej, og om afslutning af undersøgelsen, for så vidt angår varer afsendt fra Schweiz

text:
               12.1.2012

               DA

               Den Europæiske Unions Tidende

               L 8/22

         RÅDETS GENNEMFØRELSESFORORDNING (EU) Nr. 14/2012
   af 9. januar 2012
   om udvidelse af den endelige antidumpingtold, der indførtes ved gennemførelsesforordning (EU) nr. 511/2010 på importen af visse former for tråd af molybdæn med oprindelse i Folkerepublikken Kina til også at omfatte importen af visse former for tråd af molybdæn afsendt fra Malaysia, uanset om varen er angivet med oprindelse i Malaysia eller ej, og om afslutning af undersøgelsen, for så vidt angår varer afsendt fra Schweiz
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 13,
   under henvisning til forslag fra Europa-Kommissionen (»Kommissionen«) efter høring af det rådgivende udvalg, og
   ud fra følgende betragtninger:
   A.   PROCEDURE

   1.   Gældende foranstaltninger

               (1)

               Ved Rådets gennemførelsesforordning (EU) nr. 511/2010 (2) (»den oprindelige forordning«) indførtes der en endelig antidumpingtold på 64,3 % på importen af visse former for tråd af molybdæn som defineret i artikel 1, stk. 1, i nævnte forordning (»den pågældende vare«) og med oprindelse i Folkerepublikken Kina (»Kina« eller »det pågældende land«). Disse foranstaltninger vil i det følgende blive benævnt »de gældende foranstaltninger«, og den undersøgelse, der førte til de foranstaltninger, som blev indført ved den oprindelige forordning, vil i det følgende blive benævnt »den oprindelige undersøgelse«.

         2.   Anmodning

               (2)

               Den 4. april 2011 modtog Kommissionen en anmodning i henhold til grundforordningens artikel 13, stk. 3, om at undersøge den påståede omgåelse af de gældende foranstaltninger. Anmodningen blev indgivet af European Association of Metals (Eurometaux) på vegne af en EU-producent af visse former for tråd af molybdæn (»ansøgeren«).

               (3)

               Det hævdedes i anmodningen, at der efter indførelsen af de gældende foranstaltninger var indtrådt en betydelig ændring i handelsmønstret mellem Kina, Malaysia og Schweiz på den ene side og Unionen på den anden side. Ansøgeren hævdede, at denne ændring skyldtes omladning af tråd af molybdæn via Malaysia eller Schweiz.

               (4)

               I anmodningen konkluderes det, at der ikke var tilstrækkelig gyldig grund eller økonomisk begrundelse for omladning ud over de gældende foranstaltninger.

               (5)

               Endelig hævdede ansøgeren, at de afhjælpende virkninger af de gældende foranstaltninger blev undergravet, både i henseende til mængder og priser, og at priserne på tråd af molybdæn fra Malaysia og Schweiz var dumpingpriser i forhold til den normale værdi, der blev fastsat i den oprindelige undersøgelse.

         3.   Indledning

               (6)

               Efter at have hørt det rådgivende udvalg fastslog Kommissionen, at der forelå tilstrækkelige umiddelbare beviser til at indlede en undersøgelse i henhold til grundforordningens artikel 13, og den iværksatte derfor ved forordning (EU) nr. 477/2011 (3) (»indledningsforordningen«) en undersøgelse. I henhold til grundforordningens artikel 13, stk. 3, og artikel 14, stk. 5, pålagde Kommissionen ved indledningsforordningen desuden toldmyndighederne fra den 19. maj 2011 at registrere importen af den pågældende vare afsendt fra Malaysia eller Schweiz, uanset om varen var angivet med oprindelse i Malaysia eller Schweiz eller ej.

         4.   Undersøgelse

               (7)

               Kommissionen underrettede officielt myndighederne i Kina, Malaysia og Schweiz, eksporterende producenter og forhandlere i disse lande og de importører i Unionen, som den vidste, var berørt af sagen, samt EU-producenterne om indledningen af undersøgelsen.

               (8)

               Der blev sendt spørgeskemaer til producenter/eksportører i Malaysia, Schweiz og Kina samt de af Unionens importører, som Kommissionen vidste var berørt, og/eller som var nævnt i anmodningen. De interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der er fastsat i indledningsforordningen. Alle parter blev underrettet om, at manglende samarbejdsvilje kunne medføre anvendelse af grundforordningens artikel 18 og afgørelser truffet på grundlag af de foreliggende faktiske oplysninger.

               (9)

               En EU-importør henvendte sig til Kommissionen og oplyste, at han aldrig havde købt tråd af molybdæn fra en leverandør uden for Unionen.

               (10)

               To malaysiske virksomheder fremførte, at de i undersøgelsesperioden nævnt i betragtning 14 hverken fremstillede tråd af molybdæn eller eksporterede sådan tråd til Unionen.

               (11)

               En schweizisk virksomhed erklærede, at den ikke havde været involveret i produktion eller salg af tråd af molybdæn i de sidste tre år.

               (12)

               En kinesisk producent besvarede spørgeskemaet og anførte, at han fra 2009 og fremefter hverken eksporterede tråd af molybdæn til Unionen eller til Malaysia eller Schweiz.

               (13)

               Kommissionen modtog ingen bemærkninger fra de kinesiske, malaysiske eller schweiziske myndigheder.

         5.   Undersøgelsesperiode

               (14)

               Undersøgelsesperioden omfattede tidsrummet fra den 1. april 2010 til den 31. marts 2011 (»UP«). Der blev indhentet data for perioden fra 2007 indtil udløbet af undersøgelsesperioden (»den betragtede periode«) med henblik på at undersøge den påståede ændring i handelsmønstret.

         B.   UNDERSØGELSESRESULTATER

   1.   Generelt/samarbejdsvilje

               (15)

               Som nævnt i betragtning 10 samarbejdede kun to virksomheder i Malaysia, men de eksporterede ikke den pågældende vare til Unionen i UP. Som nævnt i betragtning 11 forelagde kun en schweizisk virksomhed oplysninger, og det fremgik af disse, at virksomheden ikke havde været involveret i produktion eller salg af den pågældende vare i de seneste tre år. Konklusionerne måtte derfor i vidt omfang baseres på de foreliggende faktiske oplysninger, jf. grundforordningens artikel 18.

               (16)

               I overensstemmelse med grundforordningens artikel 13, stk. 1, blev vurderingen af den mulige omgåelse foretaget ved at analysere 1), om der var tale om en ændring i handelsmønstret mellem Kina, Malaysia og Schweiz på den ene side og Unionen på den anden side, 2) om denne ændring skyldtes en praksis, forarbejdning eller bearbejdning, for hvilken der ikke forelå nogen tilstrækkelig gyldig grund eller økonomisk begrundelse ud over indførelsen af tolden, 3) om der forelå beviser for skade eller for, at virkningerne af tolden undergraves i henseende til priserne på og/eller mængderne af samme vare, og 4) om der var bevis for dumping i forhold til de tidligere fastslåede normale værdier for samme vare, om fornødent i overensstemmelse med bestemmelserne i grundforordningens artikel 2.

         2.   Den pågældende vare og samme vare

               (17)

               Den pågældende vare er som defineret i den oprindelige undersøgelse, dvs. tråd af molybdæn, der vægtmæssigt indeholder mindst 99,95 % molybdæn, med største tværmål over 1,35 mm, dog ikke over 4,0 mm, med oprindelse i Kina, som for øjeblikket tariferes under KN-kode ex 8102 96 00.

               (18)

               Den undersøgte vare er den samme som den, der er beskrevet i betragtning 17, men afsendt fra Malaysia eller Schweiz, uanset om den er angivet med oprindelse i Malaysia eller Schweiz eller ej.

               (19)

               For så vidt angår import, der er angivet med oprindelse i Schweiz, blev det på grundlag af data fra Surveillance II-databasen konstateret, at der ikke fandtes nogen import af den pågældende vare til Unionen i UP.

               (20)

               For så vidt angår importen af varer, der angives med oprindelse i Malaysia, er sammenligningen af tråd af molybdæn, der eksporteres til Unionen fra Kina, og tråd af molybdæn afsendt fra Malaysia til Unionen på grund af manglende samarbejdsvilje baseret på de foreliggende faktiske oplysninger, herunder oplysninger i anmodningen, jf. grundforordningens artikel 18. Ingen af de oplysninger, der er indhentet under denne undersøgelse, tyder på, at tråd af molybdæn, der eksporteres til Unionen fra Kina, og tråd af molybdæn afsendt fra Malaysia til Unionen ikke har de samme grundlæggende fysiske egenskaber og samme anvendelsesformål. De anses derfor for at være samme vare, jf. grundforordningens artikel 1, stk. 4. Der blev ikke under undersøgelsen indsendt oplysninger, der tydede på det modsatte.

         3.   Ændring i handelsmønstret

   3.1.   Kina og Malaysia

               (21)

               På grund af det manglende samarbejde fra de kinesiske eksporterende producenters side er forskellige statistiske kilder blevet sammenlignet med henblik på at vurdere importen i henholdsvis 2010 og UP. Disse omfattede både offentligt tilgængelige kilder, f.eks. Eurostat, og andre kilder såsom den i grundforordningens artikel 14, stk. 6, omhandlede database og Surveillance II-databasen.

               (22)

               Som anført i betragtning 27 i den oprindelige forordning, udgjorde importen fra Kina 87 tons i 2007, 100 tons i 2008 og 97 tons i den oprindelige undersøgelsesperiode (den 1. april 2008 til den 31. marts 2009).

               (23)

               Importen af den pågældende vare fra Kina faldt betydeligt efter indførelsen af foranstaltningerne (fra 97 tons i den oprindelige undersøgelsesperiode til under 10 tons i undersøgelsesperioden). På den anden side steg importen fra Malaysia fra ingen i 2009 til ca. 6 tons i UP.

         3.2.   Kina og Schweiz

               (24)

               Ifølge data fra Eurostat, dvs. data på KN-kodeniveau, er importen fra Schweiz steget fra næsten ingen i 2009 og de foregående år til 5 tons i både 2010 og 2011. Undersøgelsen har dog fastslået, at ingen import af den pågældende vare fra Schweiz, angivet med oprindelse i Schweiz, til Unionen blev foretaget i UP. Desuden fandt der ingen sådan import sted i hele 2010, mens de oprindelige midlertidige foranstaltninger har været i kraft siden december 2009.

         3.3.   Import fra Kina til Malaysia og Schweiz

               (25)

               De kinesiske statistiske kilder indikerer, at eksporten af den pågældende vare til Malaysia blev indledt i 2010, mens kun ubetydelige mængder blev eksporteret i 2009 og 2008.

               (26)

               De schweiziske statistiske kilder viser, at importen fra Kina til Schweiz blev indledt i 2010 og fortsatte i 2011, selv om der blev importeret ubetydelige mængder i 2009 og 2008. Disse importdata er dog på KN-kodeniveau og har dermed et bredere anvendelsesområde end definitionen af den pågældende vare i nærværende undersøgelse. Som nævnt ovenfor blev det fastslået, at der ikke var nogen eksport til Unionen af den pågældende vare fra Schweiz, angivet med oprindelse i Schweiz. Derfor kunne der inden for rammerne af undersøgelsen ikke fastslås nogen omladningspraksis for tråd af molybdæn med oprindelse i Kina via Schweiz.

         3.4.   Konklusion om ændringen i handelsmønstret

               (27)

               Det samlede fald i den kinesiske eksport af den pågældende vare til Unionen fra og med 2010 og den sideløbende stigning i eksporten fra Malaysia og i eksporten fra Kina til Malaysia efter indførelsen af de oprindelige foranstaltninger udgjorde en ændring i handelsmønstret mellem ovennævnte lande på den ene side og Unionen på den anden side.

               (28)

               Hvad angår Schweiz, kunne der ikke fastslås nogen ændring i handelsmønstret mellem Kina, Schweiz og Unionen med hensyn til import af den pågældende vare. Derfor bør undersøgelsen af den mulige omgåelse af antidumpingforanstaltningerne gennem import af tråd af molybdæn afsendt fra Schweiz afsluttes.

         4.   Omgåelsens art og utilstrækkelig gyldig grund eller økonomisk begrundelse

               (29)

               Ifølge grundforordningens artikel 13, stk. 1, skal ændringen i handelsmønstret skyldes praksis, forarbejdning eller bearbejdning, for hvilken der ikke foreligger nogen tilstrækkelig gyldig grund eller økonomisk begrundelse ud over indførelsen af tolden. Ovennævnte praksis, forarbejdning eller bearbejdning omfatter blandt andet forsendelse af den af foranstaltninger omfattede vare via tredjelande.

               (30)

               Sammenligningen af handelsstrømmene mellem Kina og Malaysia på den ene side og Malaysia og Unionen på den anden side tyder på en omladningspraksis. Påstanden i anmodningen er ikke blevet bestridt af nogen erhvervsdrivende fra hverken Kina eller Malaysia eller fra Unionen. Det skal erindres, at ingen producenter af tråd af molybdæn fra Malaysia samarbejdede i forbindelse med denne undersøgelse.

               (31)

               Undersøgelsen afdækkede ikke nogen anden gyldig grund eller økonomisk begrundelse for omladningen end undgåelse af de gældende foranstaltninger. Der blev ikke konstateret andre faktorer end unddragelse af told, der kunne betragtes som en kompensation for omkostningerne ved omladning af den pågældende vare fra Kina via Malaysia.

               (32)

               Denne konklusion underbygges af, at ingen producenter af tråd af molybdæn fra Malaysia gav sig til kende i forbindelse med denne undersøgelse.

               (33)

               Desuden bemærkes det, at importen fra Malaysia blev indstillet omkring tidspunktet for offentliggørelsen af indledningsforordningen.

               (34)

               I fravær af anden tilstrækkeligt gyldig grund eller økonomisk begrundelse, jf. grundforordningens artikel 13, stk. 1, andet punktum, konkluderes det derfor, at ændringen i handelsmønsteret mellem Kina og Malaysia på den ene side og Unionen på den anden side skyldtes indførelsen af de gældende foranstaltninger.

         5.   Undergravning af de afhjælpende virkninger af tolden i henseende til priser og/eller mængder af den samme vare

               (35)

               For at vurdere, hvorvidt de importerede varer fra Malaysia i henseende til mængder og priser havde undergravet de afhjælpende virkninger af de gældende foranstaltninger, blev data fra tilgængelige statistiske kilder, jf. betragtning 21, anvendt som de bedste foreliggende oplysninger om Malaysias mængder og eksportpriser.

               (36)

               Stigningen i importen fra Malaysia blev mængdemæssigt betragtet som betydelig. Importen fra Malaysia i UP udgør ca. 6 % af importen til Unionen af den pågældende vare med oprindelse i Kina før indførelsen af foranstaltninger.

               (37)

               Sammenligningen af skadestærsklen som fastsat i den oprindelige forordning og den vejede gennemsnitlige eksportpris viste et betydeligt underbud. Det konkluderedes derfor, at de afhjælpende virkninger af de gældende foranstaltninger undergraves, både i henseende til mængde og pris.

         6.   Bevis for dumping i forhold til den tidligere fastsatte normale værdi for samme vare

               (38)

               I mangel af samarbejdsvilje fra nogen af de eksporterende producenter blev eksportpriserne fastsat på grundlag af de foreliggende faktiske oplysninger, jf. grundforordningens artikel 18. De priser, der fremgår af de i betragtning 21 omhandlede kilder, blev anset for at være de mest pålidelige.

               (39)

               I overensstemmelse med grundforordningens artikel 13, stk. 1, blev det anset for passende, at den normale værdi, der skal anvendes i en undersøgelse af omgåelse, er den normale værdi, der er fastslået i den oprindelige undersøgelse. På grund af manglende samarbejde og i henhold til grundforordningens artikel 18 blev det med henblik på en sammenligning af eksportprisen og den normale værdi anset for passende at antage, at den varesammensætning, der blev konstateret i denne undersøgelse, var den samme som i den oprindelige undersøgelse.

               (40)

               I den oprindelige undersøgelse blev USA anset for at være et egnet referenceland med markedsøkonomi. Eftersom referencelandets producent kun havde et marginalt salg på hjemmemarkedet i USA, fandt man, at det var urimeligt at anvende data om salget på hjemmemarkedet i USA som grundlag for at fastsætte eller beregne den normale værdi. Derfor blev den normale værdi for Kina fastsat på baggrund af USA's priser ved eksport til andre tredjelande, herunder Unionen.

               (41)

               Dumpingmargenen blev i overensstemmelse med grundforordningens artikel 2, stk. 11 og 12, beregnet ved at sammenligne den vejede gennemsnitlige normale værdi som fastsat i den oprindelige forordning og de vejede gennemsnitlige eksportpriser i denne undersøgelses UP, udtrykt i procent af nettoprisen, frit Unionens grænse, ufortoldet.

               (42)

               Det fremgik af sammenligningen mellem den vejede gennemsnitlige normale værdi og den vejede gennemsnitlige eksportpris, at der fandt dumping sted.

         C.   FORANSTALTNINGER

               (43)

               På grundlag af ovenstående konkluderedes det, at den endelige antidumpingtold på importen af tråd af molybdæn med oprindelse i Kina blev omgået ved omladning via Malaysia.

               (44)

               I henhold til grundforordningens artikel 13, stk. 1, første punktum, bør de gældende antidumpingforanstaltninger vedrørende importen af den pågældende vare med oprindelse i Kina udvides til også at gælde for import af samme vare afsendt fra Malaysia, uanset om varen er angivet med oprindelse i Malaysia eller ej.

               (45)

               De foranstaltninger, der skal udvides, bør være dem, der er fastsat i artikel 1, stk. 2, i gennemførelsesforordning (EU) nr. 511/2010, dvs. en endelig antidumpingtold på 64,3 % af nettoprisen, frit Unionens grænse, ufortoldet.

               (46)

               Der bør opkræves told på den registrerede import af tråd af molybdæn afsendt fra Malaysia i overensstemmelse med grundforordningens artikel 13, stk. 3, og artikel 14, stk. 5, hvori det fastsættes, at alle udvidede foranstaltninger skal gælde for varer, som blev importeret til Unionen under den registrering, der blev indført ved indledningsforordningen.

         D.   AFSLUTNING AF UNDERSØGELSEN VEDRØRENDE IMPORT FRA SCHWEIZ

               (47)

               I betragtning af konklusionerne vedrørende Schweiz bør undersøgelsen af den mulige omgåelse af antidumpingforanstaltningerne ved import af den pågældende vare afsendt fra Schweiz afsluttes, og den registrering af importen af tråd af molybdæn afsendt fra Schweiz, der blev indført ved indledningsforordningen, bør ophøre.

         E.   ANMODNINGER OM FRITAGELSE

               (48)

               Der skal mindes om, at ingen malaysiske producenter/eksportører af tråd af molybdæn til Unionen gav sig til kende i løbet af denne undersøgelse, og det blev ej heller konstateret, at der findes sådanne producenter/eksportører. Uanset ovenstående vil andre producenter fra Malaysia, som ikke eksporterede den undersøgte vare til Unionen i UP, og som agter at indgive anmodning om fritagelse for den udvidede antidumpingtold i henhold til grundforordningens artikel 11, stk. 4, og artikel 13, stk. 4, skulle udfylde et spørgeskema for at sætte Kommissionen i stand til at fastslå, om en fritagelse vil være berettiget. Fritagelse kan indrømmes efter en vurdering af markedssituationen for den pågældende vare, produktionskapacitet og kapacitetsudnyttelse, indkøb og salg og sandsynligheden for videreførelse af en praksis, for hvilken der ikke er tilstrækkelig gyldig grund eller økonomisk begrundelse, samt bevis for dumping. Kommissionen vil normalt også aflægge et kontrolbesøg. Anmodninger bør omgående indgives til Kommissionen med alle relevante oplysninger, især om ændringer i virksomhedens aktiviteter i forbindelse med produktion og salg.

               (49)

               Hvor en fritagelse er berettiget, vil Kommissionen efter høring af det rådgivende udvalg foreslå at ændre de gældende udvidede foranstaltninger i overensstemmelse hermed. Kommissionen vil efterfølgende overvåge den pågældende fritagelse for at sikre overholdelse af de betingelser, på hvilke den er givet.

         F.   FREMLÆGGELSE AF OPLYSNINGER

               (50)

               Interesserede parter blev underrettet om de vigtigste kendsgerninger og betragtninger, der førte til ovennævnte konklusioner, og fik mulighed for at fremsætte bemærkninger og blive hørt —

         VEDTAGET DENNE FORORDNING:
   Artikel 1
   1.   Den endelige antidumpingtold, der indførtes ved gennemførelsesforordning (EU) nr. 511/2010 på import af tråd af molybdæn, der vægtmæssigt indeholder mindst 99,95 % molybdæn, med største tværmål over 1,35 mm, dog ikke over 4,0 mm, i øjeblikket henhørende under KN-kode ex 8102 96 00 og med oprindelse i Folkerepublikken Kina, udvides til også at omfatte import af tråd af molybdæn, der vægtmæssigt indeholder mindst 99,95 % molybdæn, med største tværmål over 1,35 mm, dog ikke over 4,0 mm, i øjeblikket henhørende under KN-kode ex 8102 96 00 (Taric-kode 8102960011), afsendt fra Malaysia, uanset om varen er angivet med oprindelse i Malaysia eller ej.
   2.   Den ved stk. 1 udvidede told opkræves ved import fra Malaysia, uanset om varen er angivet med oprindelse i Malaysia eller ej, der er registreret i overensstemmelse med artikel 2 i forordning (EU) nr. 477/2011, og artikel 13, stk. 3, og artikel 14, stk. 5, i forordning (EF) nr. 1225/2009.
   3.   De gældende bestemmelser vedrørende told finder anvendelse, medmindre andet er fastsat.
   Artikel 2
   1.   Anmodninger om fritagelse for den ved artikel 1 udvidede told indgives skriftligt på et af Unionens officielle sprog og underskrives af en person, der har beføjelse til at repræsentere den anmodende enhed. Anmodningen sendes til følgende adresse:

               Europa-Kommissionen

               Generaldirektoratet for Handel

               Direktorat H

               Kontor: N105 4/92

               1049 Bruxelles/Brussel

               BELGIQUE/BELGIË

               Fax +32 2297 98 81

               E-mail: TRADE-13-3-MOLYBDENUM@ec.europa.eu

         2.   I overensstemmelse med artikel 13, stk. 4, i forordning (EF) nr. 1225/2009 kan Kommissionen efter høring af det rådgivende udvalg ved afgørelse tillade, at import, der ikke omgår de ved gennemførelsesforordning (EU) nr. 511/2010 indførte antidumpingforanstaltninger, fritages for den ved artikel 1 udvidede told.
   Artikel 3
   Den undersøgelse, der blev indledt ved Kommissionens forordning (EU) nr. 477/2011 om indledning af en undersøgelse vedrørende den mulige omgåelse af de antidumpingforanstaltninger, der indførtes ved gennemførelsesforordning (EU) nr. 511/2010, over for import af visse former for tråd af molybdæn med oprindelse i Folkerepublikken Kina ved import af visse former for tråd af molybdæn afsendt fra Schweiz, uanset om varen er angivet med oprindelse i Schweiz eller ej, afsluttes.
   Artikel 4
   Det pålægges herved toldmyndighederne at ophøre med den registrering af importen, som blev indført i henhold til artikel 2 i forordning (EU) nr. 477/2011.
   Artikel 5
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 9. januar 2012.

            På Rådets vegne

         N. WAMMEN

            Formand

      (1)  EUT L 343 af 22.12.2009, s. 51.

      (2)  EUT L 150 af 16.6.2010, s. 17.

      (3)  EUT L 131 af 18.5.2011, s. 14.


title: Kommissionens gennemførelsesforordning (EU) 2016/639 af 22. april 2016 om faste importværdier med henblik på fastsættelse af indgangsprisen for visse frugter og grøntsager

text:
               23.4.2016

               DA

               Den Europæiske Unions Tidende

               L 108/30

         KOMMISSIONENS GENNEMFØRELSESFORORDNING (EU) 2016/639
   af 22. april 2016
   om faste importværdier med henblik på fastsættelse af indgangsprisen for visse frugter og grøntsager
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1),
   under henvisning til Kommissionens gennemførelsesforordning (EU) nr. 543/2011 af 7. juni 2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (2), særlig artikel 136, stk. 1, og
   ud fra følgende betragtninger:

               (1)

               Ved gennemførelsesforordning (EU) nr. 543/2011 fastsættes der på basis af resultatet af de multilaterale handelsforhandlinger under Uruguayrunden kriterier for Kommissionens fastsættelse af faste importværdier for tredjelande for de produkter og perioder, der er anført i del A i bilag XVI til nævnte forordning.

               (2)

               Der beregnes hver arbejdsdag en fast importværdi i henhold til artikel 136, stk. 1, i gennemførelsesforordning (EU) nr. 543/2011 under hensyntagen til varierende daglige data. Derfor bør nærværende forordning træde i kraft på dagen for offentliggørelsen i Den Europæiske Unions Tidende —

         VEDTAGET DENNE FORORDNING:
   Artikel 1
   De faste importværdier som omhandlet i artikel 136 i gennemførelsesforordning (EU) nr. 543/2011 fastsættes i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 22. april 2016.

            På Kommissionens vegne

            For formanden

         Jerzy PLEWA

            Generaldirektør for landbrug og udvikling af landdistrikter

      (1)  EUT L 347 af 20.12.2013, s. 671.

      (2)  EUT L 157 af 15.6.2011, s. 1.

      BILAG

         Faste importværdier med henblik på fastsættelse af indgangsprisen for visse frugter og grøntsager

                  (EUR/100 kg)

                  KN-kode

                  Tredjelandskode (1)

                  Fast importværdi

                  0702 00 00

                  IL

                  275,5

                  MA

                  97,8

                  TR

                  108,9

                  ZZ

                  160,7

                  0707 00 05

                  MA

                  81,5

                  TR

                  107,2

                  ZZ

                  94,4

                  0709 93 10

                  MA

                  99,6

                  TR

                  128,0

                  ZZ

                  113,8

                  0805 10 20

                  CR

                  66,6

                  EG

                  50,0

                  IL

                  79,4

                  MA

                  60,7

                  TR

                  39,9

                  ZZ

                  59,3

                  0805 50 10

                  MA

                  132,7

                  ZZ

                  132,7

                  0808 10 80

                  AR

                  86,1

                  BR

                  101,0

                  CL

                  115,8

                  CN

                  90,8

                  NZ

                  159,8

                  US

                  177,1

                  ZA

                  85,2

                  ZZ

                  116,5

                  0808 30 90

                  AR

                  128,4

                  CL

                  110,9

                  CN

                  90,6

                  ZA

                  109,5

                  ZZ

                  109,9

         (1)  Landefortegnelse fastsat ved Kommissionens forordning (EU) nr. 1106/2012 af 27. november 2012 om gennemførelse af Europa-Parlamentets og Rådets forordning (EF) nr. 471/2009 om fællesskabsstatistikker over varehandelen med tredjelande for så vidt angår ajourføring af den statistiske lande- og områdefortegnelse (EUT L 328 af 28.11.2012, s. 7). Koden »ZZ« = »anden oprindelse«.


title: Kommissionens gennemførelsesforordning (EU) 2016/594 af 18. april 2016 om fastlæggelse af en model for den strukturerede undersøgelse af de endelige modtagere af operationelle programmer for fødevarer og/eller elementær materiel bistand under Den Europæiske Fond for Bistand til de Socialt Dårligst Stillede i henhold til forordning (EU) nr. 223/2014

text:
               19.4.2016

               DA

               Den Europæiske Unions Tidende

               L 103/13

         KOMMISSIONENS GENNEMFØRELSESFORORDNING (EU) 2016/594
   af 18. april 2016
   om fastlæggelse af en model for den strukturerede undersøgelse af de endelige modtagere af operationelle programmer for fødevarer og/eller elementær materiel bistand under Den Europæiske Fond for Bistand til de Socialt Dårligst Stillede i henhold til forordning (EU) nr. 223/2014
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 223/2014 af 11. marts 2014 om Den Europæiske Fond for Bistand til de Socialt Dårligst Stillede (1), særlig artikel 17, stk. 4,
   efter høring af Den Europæiske Fond for Bistand til de Socialt Dårligst Stillede, og
   ud fra følgende betragtninger:

               (1)

               Ifølge forordning (EU) nr. 223/2014 skal forvaltningsmyndigheden for et operationelt program for fødevarer og/eller elementær materiel bistand (»OP I«) gennemføre en struktureret undersøgelse af de endelige modtagere i 2017 og i 2022.

               (2)

               Denne strukturerede undersøgelse af de endelige modtagere er et af de instrumenter, der skal anvendes til evaluering af Den Europæiske Fond for Bistand til de Socialt Dårligst Stillede (»FEAD«). Med henblik på at sikre, at undersøgelsen giver resultater af høj kvalitet og bliver et nyttigt bidrag til evalueringen af FEAD, er det nødvendigt at fastlægge en model, der giver mulighed for aggregering af data på EU-plan —

         VEDTAGET DENNE FORORDNING:
   Artikel 1
   Den strukturerede undersøgelse af de endelige modtagere omhandlet i artikel 17, stk. 4, i forordning (EU) nr. 223/2014 gennemføres i overensstemmelse med modellen i bilaget.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 18. april 2016.

            På Kommissionens vegne

         Jean-Claude JUNCKER

            Formand

      (1)  EUT L 72 af 12.3.2014, s. 1.

      BILAG

         FEAD — STRUKTURERET UNDERSØGELSE — SPØRGSMÅL

            Interviewerens navn
         :
      [Interviewerens fulde navn Hvis der er flere interviewere, skal de alle anføres her]

            Sted
         :
      [den adresse, hvor undersøgelsen gennemføres]

            Organisation
         :
      [navn på den partnerorganisation, hvorfra den endelige modtager modtog bistand]

            Dato
         :
      [dato for undersøgelsen i formatet dd/mm/åååå]

            Tidspunkt
         :
      [tidspunkt for undersøgelsen i formatet tt:mm]
      A.   SPØRGSMÅL VEDRØRENDE OMFANGET AF DEN BISTAND, SOM PARTNERORGANISATIONERNE HAR YDET TIL DE ENDELIGE MODTAGERE (1)

      A1.   Hvilken type af FEAD-bistand uddeles der til de endelige modtagere, og hvor ofte uddeles den?

                  Dagligt

                  Ugentligt

                  Månedligt

                  Andet

                  Fødevarepakker (2)

                  (angiv)

                  Måltider

                  (angiv)

                  Varer uddelt til børn

                  (angiv)

                  Varer uddelt til hjemløse

                  (angiv)

                  Andet (skal angives)

                  [angiv type]

                  [angiv type]

                  [angiv type]

                  [angiv type og periode]

      A2.   Hvilke typer af ledsageforanstaltninger tilbydes de endelige modtagere, når de modtager FEAD-bistand?

                  Vejledning om tilberedning og opbevaring af fødevarer, madlavningsworkshops, uddannelsesaktiviteter med henblik på at fremme sund kost eller vejledning om mindre madspild

                  Vejledning om personlig hygiejne

                  Henvisning til kompetente tjenesteydere (f.eks. sociale/administrative)

                  Individuel coaching og workshops

                  Psykologisk og terapeutisk støtte

                  Vejledning om styring af husholdningsbudget

                  Andet (skal angives)

                  [Tekstboks — skal udfyldes]

                  Ingen

      A3.   Yder partnerorganisationen også materiel bistand til endelige modtagere, der ikke er medfinansieret af FEAD?

                  Ja

                  Nej

      A3a.   Hvis ja, hvilken form for bistand yder partnerorganisationen så ud over bistanden fra FEAD?

                  Fødevarepakker

                  Måltider

                  Varer uddelt til børn

                  Varer uddelt til hjemløse

                  Andre varer

                  [angiv type]

            B.   SPØRGSMÅL TIL DEN ENDELIGE MODTAGER
      B1.   Er du mand eller kvinde?

                  Mand

                  Kvinde

      B2.   Hvor gammel er du?

                  15 eller derunder

                  16-24

                  25-49

                  50-64

                  65 eller derover

                  Ønsker ikke at svare

                  Ved ikke eller forstår ikke spørgsmålet

      B3.   Er du enlig forsørger?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B4.   Hvilken type af bistand har du netop modtaget (eller vil modtage) nu?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

                  Fødevarepakker

                  Måltider

                  Babyudstyr

                  Skoletasker

                  Papirvarer, øvehæfter, kuglepenne, maleudstyr og andet udstyr, der kræves i skolen (ikke tøj)

                  Sportsudstyr (sportssko, dansetrikot, badetøj osv.)

                  Tøj (vinterfrakke, fodtøj, skoleuniform osv.)

                  Soveposer/tæpper

                  Køkkenudstyr (gryder, pander, bestik osv.)

                  Linned (håndklæder, sengetøj)

                  Hygiejneartikler (førstehjælpsudstyr, sæbe, tandbørste, engangsskraber osv.)

                  Andre støttekategorier

                  [Tekstboks — skal udfyldes]

      B5.   Hvem modtager bistanden?

                  Dig selv

                  Andre personer i din husstand

                  Ønsker ikke at svare

                  Ved ikke eller forstår ikke spørgsmålet

            Hvis svaret på spørgsmål B5 er »Dig selv«, springes spørgsmål B6 over.

      B6.   Er der andre, der også vil nyde godt af bistanden? Og hvis ja, hvor mange er det så (ud over dig selv), hvor gamle er de, og hvilket køn er de?

                  Mand

                  Kvinde

                  5 eller derunder

                  6-15

                  16-24

                  25-49

                  50-64

                  65 eller derover

                  Ønsker ikke at svare

                  Ved ikke eller forstår ikke spørgsmålet

      B7.   Er det første gang, du er kommet for at få denne bistand?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

            Hvis svaret på spørgsmål B7 er »Ja«, »Ønsker ikke at svare« eller »Ved ikke eller forstår ikke spørgsmålet«, fortsættes direkte til spørgsmål B9.

      B8.   Hvor ofte kommer du for at få denne bistand?

                  Dagligt

                  Ugentligt

                  Månedligt

                  Andet

                  Ønsker ikke at svare

                  Ved ikke eller forstår ikke spørgsmålet

      B9.   Ved du, hvornår du får behov for den samme bistand igen?

                  I morgen

                  Inden for den næste uge

                  Inden for den næste måned

                  Andet

                  Ønsker ikke at svare

                  Ved ikke eller forstår ikke spørgsmålet

      B10.   Havde du nogen problemer med at få denne bistand?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B10.   Hvis ja, hvilke problemer havde du så?

                  Skulle have nogle papirer fra et nationalt, regionalt eller lokalt kontor

                  Skulle rejse langt

                  Psykologiske vanskeligheder

                  Andet (skal angives)

                  [Tekstboks — skal udfyldes]

                  Ønsker ikke at svare

                  Ved ikke eller forstår ikke spørgsmålet

      B11.   Har bistanden fra FEAD gjort en forskel for dig eller for medlemmer af din husstand?

                  Ja

                  Delvist

                  Nej

                  Ønsker ikke at svare

                  Ved ikke eller forstår ikke spørgsmålet

      B11a.   Hvis »Nej« eller »Delvist«, hvorfor så?

                  Utilstrækkelig mængde fødevarer/varer

                  Ikke tilstrækkeligt hyppig uddeling af fødevarer/varer

                  Fødevarer/varer af utilstrækkelig kvalitet

                  Behov for anden type af bistand (skal angives)

                  [Tekstboks — skal udfyldes]

                  Ønsker ikke at svare

                  Ved ikke eller forstår ikke spørgsmålet

      B12.   Havde din husstand for et år siden råd til at købe de fødevarer/varer, du netop har modtaget?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B13.   Modtager du og/eller andre medlemmer af din husstand bistand fra andre organisationer?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B13a.   Hvis ja, hvilken type af bistand modtager I så fra andre organisationer?

                  Ja

                  Ønsker ikke at svare

                  Ved ikke eller forstår ikke spørgsmålet

                  Fødevarepakker

                  Måltider

                  Babyudstyr

                  Skoletasker

                  Papirvarer, øvehæfter, kuglepenne, maleudstyr og andet udstyr, der kræves i skolen (ikke tøj)

                  Sportsudstyr (sportssko, dansetrikot, badetøj osv.)

                  Tøj (vinterfrakke, fodtøj, skoleuniform osv.)

                  Soveposer/tæpper

                  Køkkenudstyr (gryder, pander, bestik osv.)

                  Linned (håndklæder, sengetøj)

                  Hygiejneartikler (førstehjælpsudstyr, sæbe, tandbørste, engangsskraber osv.)

                  Andet

                  [Tekstboks — skal udfyldes]

      B14.   Hvis du (nu eller tidligere) har modtaget vedledning eller rådgivning via denne organisation, hvad var det så om?

                  Vejledning om tilberedning og opbevaring af fødevarer, madlavningsworkshops, uddannelsesaktiviteter med henblik på at fremme sund kost eller vejledning om mindre madspild

                  Vejledning om personlig hygiejne

                  Henvisning til kompetente tjenesteydere (f.eks. sociale/administrative)

                  Individuel coaching og workshops

                  Psykologisk og terapeutisk støtte

                  Vejledning om styring af husholdningsbudget

                  Andet (skal angives)

                  [Tekstboks — skal udfyldes]

                  Ønsker ikke at svare

                  Ved ikke eller forstår ikke spørgsmålet

      B15.   Syntes du, at denne vejledning eller rådgivning var nyttig eller ej?

                  Meget nyttig

                  Nogenlunde nyttig

                  Ikke særlig nyttig

                  Slet ikke nyttig

                  Ønsker ikke at svare

                  Ved ikke eller forstår ikke spørgsmålet

      B16.   Har du nogen indkomst fra arbejde?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B17.   Har du nogen anden indkomst/modtager du andre ydelser?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B18.   Har nogen medlemmer af din husstand nogen indkomst fra arbejde?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B19.   Har nogen medlemmer af din husstand nogen anden indkomst/modtager de andre ydelser?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B20.   Er du statsborger i dette land?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B21.   Hvis nej, er du så statsborger i et andet EU-land?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B22.   Er du asylansøger eller flygtning?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B23.   Har du et sted at bo?

                  Ja

                  Nej

                  Ønsker ikke at svare

                  Ved ikke eller forstår ikke spørgsmålet

      B23a.   Hvis du har et sted at bo, hvilken type af sted er det så?

                  Ejet eller lejet bolig eller hus, enten alene eller sammen med familien

                  Bolig, der deles med venner og andre personer

                  Institutionel langtidsbolig (bolig for ældre, enlige mødre, asylansøgere)

                  Beskyttet bolig

                  Ødelagt bolig eller slum

                  Mobile home/campingvogn

                  Flygtningelejr

                  Andet (skal angives)

                  [Tekstboks — skal udfyldes]

                  Ønsker ikke at svare

                  Ved ikke eller forstår ikke spørgsmålet

         (1)  Spørgsmålene vedrører bistand, der er ydet på det uddelingssted, hvor interviewene finder sted.

         (2)  Det er på partnerorganisationens/operationens/forvaltningsmyndighedens niveau, at det fastlægges, hvad der forstår ved en fødevarepakke. Pakker behøver ikke at være standardiseret i størrelse eller indhold.